Huisarres aanbeveel ná aanranding, k-woordAndré van Deventer (36), wat daaraan skuldig bevind is dat hy ŉ huishulp aangerand en haar die k-woord genoem het, se vonnis moet wees om swart mense met gemeenskapsdiens te help, het die Kaapstad-landdroshof Vrydag gehoor. “Ons verlede is ons verlede en ons moet leef en ons toekoms insien. Die hof moet dit oorweeg en die gemeenskap beskerm teen mense soos die beskuldigde,” het staatsaanklaer Andy Hess ter strafverswaring aangevoer tydens vonnisverrigtinge. Hess het gesê daar moet in ag geneem word dat Van Deventer in 2008 ŉ soortgelyke oortreding teenoor Gloria Kente begaan het. “Ons het verskillende raskwessies in ons land. Die beskuldigde het duidelik ŉ probleem met swart mense en vroue.” Van Deventer het vroeër erken dat hy ŉ probleem met alkohol en aggressie het, maar het ontken dat hy ŉ probleem met swart mense het. “Ek sal voorstel dat hy in die gemeenskap moet ingaan en sien dat die nie ŉ land is waar almal rassisties is of die tipe woorde gebruik nie,” het Hess gesê. Volgens Hess sal huisarres, gemeenskapsdiens en ŉ verbod op alkohol en dwelms ŉ gepaste vonnis wees. Sy het ook alternatiewelik voorgestel dat Van Deventer in die week werk en naweke by die Pollsmoor-gevangenis spandeer. Die saak is tot 28 Januarie uitgestel wanneer Van Deventer na verwagting gevonnis sal word. Klik hier vir vorige berigte oor die saak.